ส่วนที่ 1

ข้อมูลสรุป (Executive Summary)

บริษัท ไทยมิตซูวา จำกัด (มหาชน) ก่อตั้งเมื่อ วันที่ 4 พฤศจิกายน 2530 โดยบริษัท
มิตซูวาอิเล็กทริค อินดัสตรี จำกัด จากประเทศญี่ปุ่น
โดยมีวัตถุประสงค์เพื่อเป็นฐานการผลิตชิ้นส่วนพลาสติกสำหรับผลิตภัณฑ์เครื่องใช้ไฟฟ้า
เครื่องใช้อิเล็กทรอนิกส์ เครื่องเสียงติดรถยนต์ อุปกรณ์สำนักงาน ชิ้นส่วนรถยนต์ รถกระบะ
และรถจักรยานยนต์ เพื่อจำหน่ายแก่ผู้ผลิตสินค้าต้นแบบ (Original Equipment
Manufacturer: OEM)
ชั้นนำของโลกซึ่งส่วนใหญ่มาจากประเทศญี่ปุ่นและมีฐานการผลิตอยู่ในประเทศไทย
ด้วยการสนับสนุนจากคณะกรรมการส่งเสริมการลงทุน (BOI) ณ วันที่ 31 มีนาคม พ.ศ. 2549
กลุ่มผู้ถือหุ้นใหญ่ของบริษัทคือ กลุ่มยามาด้าซึ่งประกอบไปด้วย บริษัทมิตซูวาอิเล็กทริค อินดัสตรี จำกัด
และตระกูลยามาด้า ถือหุ้นรวมกันประมาณร้อยละ 66.86

ปัจจุบันบริษัทประกอบธุรกิจผลิตชิ้นส่วนพลาสติกแบบครบวงจร คือ บริการรับจ้างผลิต พ่นสี พิมพ์สี
และ ประกอบชิ้นส่วนพลาสติก พร้อมให้บริการจัดส่งสินค้าถึงโรงงานของลูกค้า OEM
ในปัจจุบันสายผลิตภัณฑ์ชิ้นส่วนพลาสติกของบริษัทสามารถแบ่งได้เป็น 3 ประเภทใหญ่ คือ 1)
ผลิตภัณฑ์ชิ้นส่วนพลาสติกสำหรับเครื่องใช้ไฟฟ้า และเครื่องใช้อิเล็กทรอนิกส์ประเภทออดิโอวิชชัวล์
(Audio Visual) เช่น หน้ากาก และปุ่มควบคุมต่างๆของเครื่องเล่นวีดีโอเทป ดีวีดี
วิทยุติดรถยนต์ และโครงเครื่องเล่นวีดีโอเทป 2)
ผลิตภัณฑ์ชิ้นส่วนพลาสติกสำหรับเครื่องใช้สำนักงาน (Office Automation)
และเครื่องใช้ไฟฟ้าภายในบ้าน (Home Appliance) เช่น โครงของเครื่องแฟ็กซ์
เครื่องถ่ายเอกสาร เครื่องพิมพ์ และเครื่องปรับอากาศ และ 3)
ผลิตภัณฑ์ชิ้นส่วนพลาสติกสำหรับรถยนต์ (Automobile) และรถจักรยานยนต์ (Motorcycle) เช่น
บังโคลนรถจักรยานยนต์ แผงกันชนรถยนต์ และกระจกข้าง
นอกจากนี้ยังให้บริการพิเศษแก่ลูกค้าโดยการรับจ้างผลิต/ซ่อม และ
ปรับปรุงแม่พิมพ์สำหรับผลิตชิ้นส่วนพลาสติก (Molding) อันจะเป็นการเพิ่มมูลค่า (Value Added)
ในการให้บริการแก่ลูกค้า

ผลการดำเนินงานของบริษัทในช่วง 3 ปีที่ผ่านมา
รายได้รวมของบริษัทมีการเติบโตอย่างต่อเนื่องในอัตราที่ลดลง จาก 1,317 ล้านบาท ในปี
2546/2547 เป็น 1,695 ล้านบาท ในปี 2547/2548 และปีล่าสุด 2548/2549 เป็น 1,738
โดยในปี 2548/2549 เทียบกับ 2547/2548
ยอดขายค่อนข้างทรงตัวโดยมีอัตราเติบโตเพิ่มขึ้นเพียงร้อยละ 2.58
ซึ่งเป็นอัตราเติบโตต่ำสุดในรอบ 7 ปี นับแต่ปี 2542 โดยมีกำไรสุทธิเท่ากับ 100 , 134 และ 99
ล้านบาท ในปี 2546/2547 2547/2548 และ 2548/2549 ตามลำดับ ทั้งนี้ในช่วง 3
ปีที่ผ่านมารายได้จากสายผลิตภัณฑ์ประเภทออดิโอวิชชัวล์ถือเป็นรายได้หลักของบริษัทโดยคิดเป็นร้อยละ
46 , 42 และ 38 ของรายได้จากการผลิตและการให้บริการของบริษัทในแต่ละปีตามลำดับ
ในขณะที่ รายได้จากสายผลิตภัณฑ์พลาสติกสำหรับเครื่องใช้ภายในบ้าน มีแนวโน้มเติบโตขึ้นกล่าวคือ
มีรายได้คิดเป็นร้อยละ 17 , 32 และ 36
ของรายได้จากการผลิตและให้บริการของบริษัทในแต่ละปีตามลำดับ
ด้านรายได้จากสายผลิตภัณฑ์พลาสติกสำหรับรถยนต์ และ รถจักรยานยนต์ คิดเป็นร้อยละ 32, 23
และ 19 ตามลำดับ ลดลงอย่างต่อเนื่องเพราะความชำนาญยังน้อยกว่า 2 กลุ่มผลิตภัณฑ์ข้างต้น
อย่างไรก็ดีในปี 2548 บริษัทได้รับคำสั่งซื้อแม่พิมพ์ จากลูกค้ารายเก่าหลายรายเพิ่มขึ้นจากปี 2547
โดยรายได้จากการขายแม่พิมพ์มีสัดส่วนเพิ่มขึ้นอย่างมาก ในปี 2548/2549
โดยมียอดขายคิดเป็นร้อยละ 5 ,3 และ 7
ของรายได้จากการผลิตและให้บริการของบริษัทในแต่ละปีตามลำดับ ในช่วง 3
ปีที่ผ่านมารายได้จากสายผลิตภัณฑ์ออดิโอวิชชวลซึ่งเป็นสายผลิตภัณฑ์หลักของบริษัทฯ และ
รายได้จากสายผลิตภัณฑ์รถยนต์มีสัดส่วนลดลงอย่างต่อเนื่อง
เนื่องจากบริษัทพยายามที่จะปรับโครงสร้างรายได้โดยให้ความสำคัญกับทุกสายผลิตภัณฑ์เพื่อกระจายความเสี่ยงจากการพึ่งพิงลูกค้าในกลุ่มใดกลุ่มหนึ่ง
และประกอบกับภาวะการแข่งขันสูงขึ้นทั้งในด้านราคาและคุณภาพในสายผลิตภัณฑ์ออดิโอวิชวล
ทำให้กำหนดราคาขายได้ต่ำลง
อย่างไรก็ตามบริษัทยังคงให้ความสำคัญกับสายผลิตภัณฑ์ชิ้นส่วนพลาสติกสำหรับรถยนต์และรถจักรยานยนต์เนื่องด้วยเล็งเห็นในศักยภาพของอุตสาหกรรมยานยนต์ของไทย

ปัจจุบันบริษัทมีทุนจดทะเบียนทั้งสิ้น 199.5 ล้านบาท โดยเป็นหุ้นสามัญจำนวน 39.9 ล้านหุ้น
มูลค่าที่ตราไว้หุ้นละ 5 บาทต่อหุ้น และมีทุนจดทะเบียนที่เรียกชำระแล้วทั้งสิ้น 199.5 ล้านบาท